雙紅會頂得住 曼聯將同19歲小將續長約
2024年04月09日 21:21
東網電視
更多新聞短片
曼聯準備同甘華拉續約。(Getty Images)
曼聯上場「雙紅會」2比2賽和利物浦,由於後防傷兵滿營,19歲剛果小將甘華拉臨危受命,拍住哈利馬古尼踢雙中堅,結果頂得兩嘴,據報曼聯準備同甘華拉續長約。
甘華拉小時喺法國受訓,2020年過檔曼聯青訓,去年底對韋斯咸獲提拔上一隊首次亮相英超,至今聯賽及盃賽為「紅魔鬼」上陣8場。
曼聯今季防中有馬恩奧上任,翼鋒阿歷真度加拿祖更被視為球隊未來,身高1米92嘅甘華拉就係後防新血,「雙紅會」獲派正選上陣,對住利物浦都唔使輸,佢呢位小將日後發展打下良好基礎。
資料顯示,甘華拉只係低薪球員,周薪只有1400鎊(約1.38萬港元),合約到2025年到期,曼聯計劃同佢續約,周薪至少1萬鎊起跳。